คนไทยจะไม่มีถุงใส่ขยะฟรี อีกต่อไป
ตั้งแต่วันที่ 1 มกราคมที่ผ่านมา ร้านค้าในประเทศไทยเกือบทั้งหมดพร้อมใจกันงดแจกถุงพลาสติก เรื่องนี้จะช่วยรักษาสิ่งแวดล้อมของประเทศ และของโลก แต่สิ่งที่ไม่มีใครคาดคิดมาก่อนก็คือ คนไทย จะไม่มีถุงใส่ขยะฟรีในบ้านอีกต่อไป..
2 ม.ค. 2563

คนไทยจะไม่มีถุงใส่ขยะฟรี อีกต่อไป / โดย ลงทุนแมน
ตั้งแต่วันที่ 1 มกราคมที่ผ่านมา ร้านค้าในประเทศไทยเกือบทั้งหมดพร้อมใจกันงดแจกถุงพลาสติก
เรื่องนี้จะช่วยรักษาสิ่งแวดล้อมของประเทศ และของโลก
แต่สิ่งที่ไม่มีใครคาดคิดมาก่อนก็คือ
คนไทย จะไม่มีถุงใส่ขยะฟรีในบ้านอีกต่อไป..
เพราะปฏิเสธไม่ได้ว่า ตอนนี้ทุกบ้านมีถังขยะ และถังขยะของคนไทยส่วนใหญ่แล้วจะไม่ได้ซื้อถุงดำมารองรับขยะ
แต่เป็นการ reuse ถุงพลาสติกที่ได้รับจากร้านค้ามารองในถังขยะ
เมื่อขยะเต็มถัง เราก็จะมัดถุงพลาสติกไปทิ้ง และเปลี่ยนถุงพลาสติกใหม่
แต่เมื่อร้านค้าในประเทศไทยงดแจกถุงพลาสติก
ก็จะทำให้ไม่มีถุงเหล่านี้มาใส่ขยะ
ตอนแรกเราอาจจะเริ่มไม่รู้สึกถึงเรื่องนี้
แต่เมื่อสต็อกถุงพลาสติกที่เราเก็บไว้หมด
เราก็จะเริ่มคิดได้ว่าไม่มีถุงมาใส่ขยะ
┏━━━━━━━━━━━━┓
Blockdit โซเชียลมีเดีย รูปแบบใหม่
┗━━━━━━━━━━━━┛
และเรื่องนี้จะเป็นเทรนด์ที่ก่อให้เกิดสินค้าใน Segment ใหม่ของประเทศไทยอย่างหลีกเลี่ยงไม่ได้ นั่นก็คือ "ถุงขยะ"
จากเดิมที่ตลาดถุงขยะไม่ได้ใหญ่มากในบ้านเรา ต่อไปตลาดนี้จะใหญ่กว่านี้อีกหลายเท่า
และผู้ผลิตถุงพลาสติกหลายรายก็น่าจะมองเห็นช่องทางนี้ เปลี่ยนไลน์การผลิตไปเป็นการผลิตถุงขยะแทน
นอกจากเรื่องถุงขยะแล้ว ก็อาจจะมีอีกหลายเรื่องที่เปลี่ยนพฤติกรรมคนไทย
เช่น การซื้อสินค้าในร้านสะดวกซื้อน้อยลง ซื้อแต่ของที่จำเป็นเท่านั้น
ลองนึกภาพ
จากเดิมที่เราชอปปิงสินค้าในเซเว่นอย่างสนุกสนาน
แต่เมื่อตอนนี้เราลืมพกถุงผ้าไป
เราก็คงเลือกที่จะซื้อสินค้าน้อยลง เอาแต่ที่จำเป็น เพื่อไม่ให้ลำบากในการถือออกจากร้าน
ซึ่งแน่นอนว่าจะส่งกระทบต่อยอดขายของ เซเว่น อย่างหลีกเลี่ยงไม่ได้
เราอาจจะได้เห็นเซเว่น หรือ ผู้ประกอบการบางรายมีกลยุทธ์ที่มารับมือกับเรื่องนี้
เช่นตอนนี้มีข่าวว่าผู้ประกอบการบางราย ต้องแอบแจกถุงพลาสติกที่ไม่ประทับตราโลโก้ของร้าน เพื่อไม่ให้ยอดขายตกลง
และบางสินค้าก็ต้องปรับตัวให้มีหูหิ้วอยู่กับตัวสินค้า
ตัวอย่างคือ น้ำดื่มสิงห์ที่มีหูหิ้วติดอยู่กับแพ็กขวดน้ำ ทำให้คนถือออกจากร้านได้เลยโดยไม่ต้องใส่ถุงพลาสติก
และในอนาคต เราจะเห็นเทรนด์สินค้าต่างๆ ถูกออกแบบมาเพื่อให้หิ้วออกจากร้านกันมากขึ้น
ไม่ว่าจะอย่างไรก็ตาม
เรื่องนี้ถ้าคิดภาพรวมของโลกแล้ว การไม่แจกถุงพลาสติกจะช่วยทำให้สิ่งแวดล้อมของโลกดีขึ้น
ลูก หลาน เราจะพบกับธรรมชาติที่ไม่แย่ลงจากวันนี้
แต่ในระหว่างนี้
คนที่ไม่ชิน ก็คงต้องปรับตัวกันไป..
----------------------
Blockdit โซเชียลมีเดีย รูปแบบใหม่
----------------------